[pic] | AZ EURÓPAI KÖZÖSSÉGEK BIZOTTSÁGA |

Brüsszel, 11.6.2008

COM(2008) 310 végleges

2005/0239 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján

a Tanácsnak a közösségi hajóforgalomra vonatkozó megfigyelő és információs rendszer létrehozásáról szóló 2002/59/EK irányelv módosításáról szóló európai parlamenti és tanácsi irányelv elfogadására tekintettel kialakított közös álláspontjáról

(előterjesztő: a Bizottság)

2005/0239 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján

a Tanácsnak a közösségi hajóforgalomra vonatkozó megfigyelő és információs rendszer létrehozásáról szóló 2002/59/EK irányelv módosításáról szóló európai parlamenti és tanácsi irányelv elfogadására tekintettel kialakított közös álláspontjáról

1. ELŐZMÉNYEK

A javaslat továbbítása az Európai Parlamentnek és a Tanácsnak (COM(2005) 589 végleges – 2005/0239 (COD)): | 2006. január 9. |

A Régiók Bizottsága véleménye: | 2006. június 15. |

Az Európai Gazdasági és Szociális Bizottság véleménye: | 2006. szeptember 13. |

Az Európai Parlament véleménye (első olvasat): | 2007. április 25. |

A közös álláspont elfogadása: | 2008. június 6. |

2. A BIZOTTSÁG JAVASLATÁNAK CÉLJA

A közösségi hajóforgalomra vonatkozó megfigyelő és információs rendszer létrehozásáról szóló 2002/59/EK irányelv módosításáról szóló irányelvjavaslat része annak az intézkedéscsomagnak, amely a tengeri közlekedés biztonságára irányadó hatályos jogszabályi rendelkezések megerősítését és kiegészítését célozza.

Ez a javaslat a 2002/59/EK irányelv hatályos rendelkezéseinek kiegészítését, megerősítését és egyértelműsítését szolgálja a következők szerint:

- Egyértelműbbé teszi és megerősíti a hatályos irányelv rendelkezéseit a veszélyben lévő hajók menedékhelyen történő fogadásával kapcsolatban. A javaslat főszabályként bevezeti azt az alapelvet, hogy a veszélyben lévő hajókat menedékhelyen kell fogadni, és ettől az elvtől eltérni csak akkor szabad, ha a helyzet elemzése alapján más megoldás mutatkozik indokoltnak. A javaslat ezen túlmenően garantálja, hogy a legmegfelelőbb menedékhely kijelöléséért felelős független hatóságok egyrészről ismertek legyenek, másrészről birtokában legyenek a gyors döntéshozatalhoz szükséges eszközöknek, így különösen pontos információkkal rendelkezzenek a menedékhelyként való igénybevételre alkalmas partszakaszokról.

- Rendelkezik arról, hogy a 15 méternél nagyobb hosszúságú halászhajókat kötelezően fel kell szerelni a hajó automatikus azonosítását lehetővé tévő készülékkel (automatikus hajóazonosító rendszer, AIS). E készülék révén – különösen a kereskedelmi hajók számára – javulnak a halászhajók azonosításának és helymeghatározásának feltételei, miáltal csökkenhet a halászhajókat érő balesetek kockázata.

- Általánossá teszi a SafeSeaNet telematikus adatcsere-hálózat használatát. Ennek a rendszernek, amelyet a Bizottság fejlesztett ki és az Európai Tengerbiztonsági Ügynökség üzemeltet, az a célja, hogy pontos információkat szolgáltasson a tengeri közlekedésért felelős hatóságok számára a hajók mozgásáról és rakományáról.

- Arra kötelezi a feladót, hogy a rakományról részletes információkkal lássa el a hajóparancsnokot. Ennek a rendelkezésnek elsősorban az a célja, hogy egy esetleges környezetszennyezés esetén a szállított termékek fizikai-kémiai jellemzőinek pontosabb ismerete révén javuljanak a kárelhárítás feltételei.

- Lehetővé teszi a part menti tagállamok számára, hogy megfelelő intézkedéseket hozhassanak azon veszélyek csökkentésére, amelyeket az Európai Unió északi részén egyes tengeri területeken a jégképződés a tengeri közlekedés számára jelenthet. Ez a kérdés különösen a megnövekedett volumenű balti-tengeri kőolajszállításban rejlő kockázatok miatt fontos.

3. MEGJEGYZÉSEK A KÖZÖS ÁLLÁSPONTHOZ

A Tanács egy alapvető kérdésben: a menedékhelyekkel kapcsolatban jelentősen eltért a Bizottság javaslatától, amit a Bizottság nem tud elfogadni. A Tanács jelentősen csökkentette a Bizottság javaslatának horderejét azzal, hogy törölte a szövegből egyrészt a veszélyben lévő hajók menedékhelyen történő fogadására vonatkozó, a helyzetelemzés eredményétől függően kötelezően követendő alapelvet, másrészt pedig azt a rendelkezést, amely szerint a tagállamoknak a helyzetelemzés és a döntéshozatal céljára független hatóságot kell létrehozniuk.

A Bizottság megítélése szerint azonban ez a függetlenség alapvető jelentőségű annak biztosítása szempontjából, hogy – a helyi politikai nyomás ellenére is – időben megszülessék a legjobb döntés a különösen nehéz helyzetbe került hajó biztonságának garantálására, vagy ha az már elkerülhetetlen, a szennyezés terjedésének megakadályozása és ezáltal hatásának csökkentése érdekében, ideértve a szomszédos országokra gyakorolt hatásokat is.

A Bizottság ennek megfelelően tudomásul veszi a Tanács egyhangúlag elfogadott közös álláspontját, ugyanakkor azonban hangsúlyozza, hogy a menedékhelyek központi jelentőségű kérdésében álláspontja eltérő.

A Bizottság mindazonáltal megjegyzi, hogy a Tanács a javaslat más elemeit támogatja; elfogadja különösen, hogy az ütközések kockázatának megelőzése érdekében a 15 méternél nagyobb hosszúságú halászhajók fel legyenek szerelve az AIS automatikus hajóazonosító rendszerrel, továbbá elismeri annak szükségességét, hogy a hajókra, mozgásukra és rakományukra vonatkozó adatok cseréjét lehetővé tévő SafeSeaNet közösségi hálózat folyamatosan (napi 24 órában, a hét minden napján) működjön.

4. A BIZOTTSÁG RÉSZLETES MEGJEGYZÉSEI

4.1. A Bizottság által elfogadott, a közös álláspontban teljes egészében vagy részben szereplő módosítások

A 17., 20. és 22. módosítás hasznos pontosítása a bizottsági javaslatnak: nemzetközi hivatkozással (17. módosítás), illetve az LRIT rendszer fogalommeghatározásával egészíti ki a szöveget.

4.2. A Bizottság által elfogadott, a közös álláspontban nem szereplő módosítások

Az 1., 4., 12., 16., 18., 25., 26., 27., 28., 30., 36., 42., 43. és 48. módosítás a Bizottság véleménye szerint hasznos módon pontosítja, illetve egészíti ki a javaslat szövegét.

Az 5., 31. és 33. módosítás azoknak az illetékes hatóságoknak a kijelöléséről rendelkezik, amelyek kellően felkészültek és függetlenek ahhoz, hogy a veszélyben lévő hajók menedékhelyen való fogadásával kapcsolatban saját kezdeményezésből döntéseket hozzanak. Ezek a módosítások a Bizottság teljes mértékű támogatását élvezik.

Ugyanez vonatkozik a menedékhelyen való fogadás alapelvével kapcsolatos 8., 34., 39. és 40. módosításra is.

A Bizottság támogatta a 13., 14. és 24. módosítást is, amelyek egy európai LRIT-adatközpont létrehozásáról rendelkeztek volna.

4.3. A Bizottság által elvetett, a közös álláspontban sem szereplő módosítások

A 2., 45. és 46. módosítás, amely késleltette volna a halászhajók AIS-sel való felszerelését, nincs összhangban a Bizottság javaslatának általános céljával, az AIS ugyanis fontos intézkedés abból a szempontból, hogy – áttételesen – emberéleteket menthet.

A 3. módosítást, amely a Halászati Orientációs Pénzügyi Eszköz mellett egy külön költségvetési tételt hozott volna létre a meglévő hajóállomány AIS-sel való felszerelése céljából, a Bizottság nem támogatja. A Bizottság emlékeztet arra, hogy az AIS-hez hasonló biztonsági rendszerek felszerelésének pénzügyi támogatására közösségi szinten az Európai Halászati Alap szolgál.

A segítséget igénylő hajókra vonatkozó 6. módosítás nem tartozik az irányelv alkalmazási körébe, mert a segítségkérő hajókkal kapcsolatos rutinszerű beavatkozásokat a szubszidiaritás elve alapján továbbra is tagállami szinten kell szabályozni. A Bizottság javaslata a veszélyben lévő hajók menedékhelyen való fogadására vonatkozik.

A 11. módosítás, amely megtiltja a biztosítással nem rendelkező hajók számára a tagállamok felségvizeire való belépést, ellentétes a nemzetközi joggal, ezért azt a Bizottság nem fogadja el.

A 21., 50., 51., 52,. 53. és 54. módosítás, amely a halászhajók esetében csak 24 m-nél nagyobb hosszúság esetén teszi kötelezővé az AIS-készülék felszerelését (szemben a Bizottság javaslatával, amely 15 m-ben állapítja meg ezt a határt), leszűkíti a javaslat alkalmazási körét, ezért a Bizottság számára nem fogadható el. Megjegyezzük, hogy ütközés szempontjából éppen a kisebb (24 m-nél kisebb hosszúságú) hajók vannak kitéve a legnagyobb veszélynek.

5. KÖVETKEZTETÉSEK

A Bizottság tudomásul veszi a Tanács egyhangúlag elfogadott közös álláspontját, de ismét emlékeztet arra, hogy a menedékhelyek központi jelentőségű kérdésében (a veszélyben lévő hajók menedékhelyen való fogadásának elve, a független hatóság kijelölésére vonatkozó tagállami kötelezettség) eltérő álláspontot képvisel.